2017. gada 27. jūnijā Noteikumi Nr. 363

Rīgā (prot. Nr. 32  27. §)

**Noteikumi par atlīdzības apmēru un tās piešķiršanas un izmaksas kārtību**

 **fiziskās personas pārstāvim administratīvajā lietā iestādē**

Izdoti saskaņā ar

Administratīvā procesa likuma

18. panta ceturto daļu

1. Noteikumi nosaka fiziskās personas pārstāvim (turpmāk – pārstāvis) izmaksājamās atlīdzības apmēru un tāspiešķiršanas un izmaksas kārtību.

2. Atlīdzību par pienākumu veikšanu administratīvajā lietā (turpmāk – atlīdzība) iestāde var piešķirt pārstāvim sarežģītā administratīvajā lietā, ievērojot fiziskās personas mantisko stāvokli, ja pārstāvis atbilst valsts nodrošinātās juridiskās palīdzības sniedzējam noteiktajiem kritērijiem un fiziskās personas pārstāvība šādā lietā ir noformēta atbilstoši Administratīvā procesa likuma 38. panta pirmajai daļai.

3. Lai pārstāvis varētu saņemt atlīdzību, fiziskā persona iesniedz iestādē iesniegumu par atlīdzības piešķiršanu pārstāvim.

4. Šo noteikumu 3. punktā minētajā iesniegumā norāda šādu informāciju, pievienojot to apliecinošus dokumentus:

4.1. administratīvās lietas sarežģītības un pārstāvja nepieciešamības pamatojums;

4.2. informācija par fiziskās personas mantisko stāvokli, kas neļauj uzņemties izmaksas;

4.3. pārstāvja atbilstība šo noteikumu 2. punktā minētajiem kritērijiem.

5. Lēmumu par pārstāvja tiesībām saņemt atlīdzību iestāde pieņem līdz brīdim, kad pabeigta administratīvās lietas izskatīšana iestādē.

6. Iestāde atsaka piešķirt pārstāvim atlīdzību, ja fiziskās personas iesniegumā sniegtās ziņas neatbilst šo noteikumu 2. punktā minētajiem kritērijiem.

7. Lēmumu iestāde paziņo fiziskajai personai un pārstāvim. Ja pieņemts lēmums par pārstāvja tiesībām saņemt atlīdzību, iestāde uzaicina pārstāvi sagatavot un iesniegt iestādē izziņu par pārstāvja piedalīšanos administratīvajā lietā (turpmāk – izziņa) (pielikums).

8. Pārstāvis izziņu iesniedz iestādē ne vēlāk kā viena mēneša laikā no dienas, kad administratīvais akts ir kļuvis neapstrīdams vai kad stājies spēkā augstākas iestādes lēmums par iesnieguma apstrīdēšanu.

9. Vienas administratīvās lietas ietvaros pārstāvim izmaksā atlīdzību ne vairāk kā par viena rakstveida paskaidrojuma un viena iesnieguma par administratīvā akta apstrīdēšanu sastādīšanu – 25 *euro* par katru dokumentu.

10. Pārstāvis, pamatojot pārstāvībai patērēto laiku, var prasīt atlīdzību par lietas vešanu pārstāvja statusā iestādē, juridisko konsultāciju sniegšanu iestādē un iepazīšanos ar lietu – 20 *euro* stundā, bet ne vairāk par piecām stundām vienas administratīvās lietas ietvaros.

11. Divu mēnešu laikā pēc izziņas saņemšanas iestāde aprēķina un izmaksā pārstāvim atlīdzību, pamatojoties uz šādiem dokumentiem:

11.1. iestādes lēmumu par pārstāvja tiesībām saņemt atlīdzību;

11.2. pārstāvja iesniegto izziņu, ko apstiprinājusi par administratīvo lietu atbildīgā amatpersona.

12. Iestāde atlīdzību pārstāvim izmaksā, pārskaitot to uz viņa norādīto maksājumu kontu.

13. Noteikumi stājas spēkā 2017. gada 1. jūlijā.

14. Atzīt par spēku zaudējušiem Ministru kabineta 2004. gada 24. augusta noteikumus Nr. 735 "Noteikumi par atlīdzības izmaksas kārtību un tās apmēru fiziskās personas pārstāvim administratīvajā lietā, kas adresātam ir sarežģīta" (Latvijas Vēstnesis, 2004, 136. nr.).

Ministru prezidents Māris Kučinskis

Tieslietu ministrs Dzintars Rasnačs